Tal fra Statens Serum Institut viser, at Nordjylland ikke er det hårdest ramte sted i landet.

I går udgav Statens Serum Institut en såkaldt epidemiologisk overvågningsrapport . Og her fremgår det, at 38 nordjyder er ramt af coronasmitte. Tallet er sandsynligvis højere i dag, da de seneste opgjorte tal er fra torsdag morgen. I rapporten fremgår det også, at 615 danskere er smittet med coronavirus. De 38 nordjyske tilfælde skal ses i lyset af, at der i Nordjylland er 589.000 indbyggere, hvilket betyder, at 6,4 personer per 100.000 indbyggere er smittede – hvilket er det fjerde laveste i landet. På landsplan er 10,5 personer smittede per 100.000 indbyggere. De hårdest ramte områder i landet er Østjylland, København og Nordsjælland med rundt regnet 16 personer smittede per 100.000 indbyggere. Vestjylland, Sydjylland og Bornholm ligger lavere end Nordjylland. Der er en overvægt af mænd, det er smittede. I alt 427 mænd er ramt, mens 188 kvinder er smittede. Den hårdest ramte aldersgruppe er de 40-49 årige med 202 bekræftet smittede personer.